钦定古今图书集成/方舆汇编/职方典/第1105卷 > 漳州府古迹考 府志
## 钦定古今图书集成/方舆汇编/职方典/第1105卷 > 漳州府古迹考 府志

本府。〈龙溪县附郭。〉

龙溪古县　，在十二三都，今湮没。宋元丰间，王存修《九域志》谓梁天监中置。《嘉定志》又谓梁大同六年置，去天监十九年。周瑛云：“《九域志》采诸传闻，而嘉定本前志而修，则据所见也。”

故绥安、兰水二县　。《隋书·地理志》：龙溪县，开皇二十二年并兰水、绥安二县入焉。今漳浦之八都有绥安溪。按《广东通志》：“大埔县西北百二十里曰高昌山，其下有绥安溪。” 注云：“一名梁山，漳浦县界。” 《南越志》：“绥安北有连山，昔越王建德伐木为船，其大千石，以童男女三千人举之，既而人船俱坠于潭，时闻拊船有唱唤” 督进之声，往往有青牛驰而与船俱见，盖神灵之事也。一名越王潭。南宋沈怀远《次绥安》诗：“馀善已辞师，建德仍伐木。” 盖本于此。惟兰水故县，今莫知其处矣。

柳营　在今江东地。《旧志》云：“唐末王潮下泉、福，尝驻辎重，宿重兵以守之，故有柳营之号。” 按《白石丁氏古谱》：唐自高宗朝，曾镇府者，以将军镇闽。丁之先有丁儒者，曾赘婿也。及将军陈政与曾镇府更代，而曾遂留寓龙溪。政没，子元光代。元光平蛮开郡。先是，六朝以来戍闽者，屯兵于泉州之龙溪，阻江为界，插柳为营。江当溪海之交，两山夹峙，波涛激涌，永隔东西。至是阴遣人沿溪而北，就上流缓处结筏连渡，从间道袭击之。遂建寨柳江之西，以为进取，恩威并济，土黎归附，辖其地为唐化里。而龙溪以东之民陆续渡江由之。且战且招，追黠寇于盘陀之下，尽歼之，愿附者抚而籍焉。永隆二年请于朝，移镇漳浦以拒潮贼，阻盘陀诸山为寨。其西北山峒之黎，率依险阻，林木阴翳不相通。乃开山取道，翦除荆棘，遣土民诱而化之，渐成村落，拓地千里。垂拱间，请置漳州，割泉州龙溪属焉。诏元光以将军知州事，丁儒为州承事郎。然则“柳营” 之号，自六朝时有之，不应起于王潮。而陈政之前有曾镇府，皆前此诸《志》所未尝及。

揭鸿寨　，在九龙江西，地名军营，以唐将军陈元光尝驻营于此，岭极高峻。元世有蔡公者，改路从其西山腰呼为新岭，一名“蔡公岭” ，盖昔人北游之路，唐慕容韦有诗。

陈公城　，即镇门南北二城，在郡东三十里。明吏部陈天定筑，知府施邦曜易以石，《记》曰：“镇之有城也，自陈公祝皇始也。” 余因而廓焉，名其城曰陈公城。“祝皇” ，陈字也。今遗址无存，惟镇北宫内有施公石像及功德碑。

万松关　在鹤鸣、岐山之间，即堆云岭也。岭为京省孔道，崇祯二年，郡守施邦曜筑之，旁有堆云庵，有亭，行人憩焉。此地巨石林立，踞郡东山川形胜，关城坚壮巍嵲，升堞远眺，海面皆在目睫。

自隐堂　与得仙亭皆在名第山，唐周匡物读书处。周诗云：“窗外卷帘侵碧落，槛前敲竹响青冥。黄昏不欲留人宿，云起风生龙虎醒。”

周潘书堂　在名第山，匡物与存实读书处。周仙去，有砚石、棋盘、丹灶存焉。邑人蔡仔诗云：“砚石埋尘药灶倾，朝朝猿鹤哭先生。我来堂上馀风在，人去山间两字荣。” 又蔡如松诗：“周潘书堂在何许？名第山题横紫烟。” 《嘉定志》辨周读书名第山，潘读书梁山，不当为一处。不知周、潘为金石交，周在名第，潘时往来，故后人称之。

瑞鹊堂　在旧通判厅之东。宋熙宁九年，郡倅柯述赈活饥民，有鹊栖其厅事。比述去，鹊亦送之，漳人异焉。苏轼赋《异鹊》诗：“柯侯古循吏，悃愊真无华，仁心格异族，两鹊栖其衙” 者此也。绍兴中，郡倅林安宅与宾客会，有飞禽中矢，入户哀呜，命去其箭，傅药释之，犹若有所诉焉者。倅为物色所射之人破其弩，命更业，乃飞翔而去。先为《异鹊堂》，后改今名。

憩堂　在郡治内，宋守方铨建。堂凿池莳花，岁

久芜秽，赵汝譡命树柑数百株，名曰“憩堂。” 政暇领宾客游赏，亦胜处也。后园有平易堂，守方来建，作诗云：“长吏声声欲近民，正缘平易好相亲。闾阎更有艰难事，此地潜窥分外真。”

至鹤堂　淳熙丁酉州治灾，守赵公绸方度地闲，有白鹤自半空下，翱翔飞舞，鸢数十从之，移时乃去。张公微为记，永溪梁公楠书其额。“仰高堂　” 在龙江书院。宋绍定戊子，堂产瑞芝九茎，郡守方淙率僚属往观焉。纠曹赵维作诗以纪其事。

道原堂　在龙江书院之东。宋守方来建，祀朱子塑像其中，以陈北溪配之，后复以黄勉斋配。宋末，书院毁于兵，堂亦废。明成化四年，守王文复建，陈洪谟、孙裕相继修之。今为朱子祠。有联云：“十二峰送青排闼，自天宝以飞来；五百年逃墨归儒，跨开元之顶上。” 云旧是朱子题记也，掘地于石上得之。

仰止堂　在府学东偏。宋绍兴末，教授陈知柔缯六一先生而下十馀公祀之，并记其事。七贤堂　在龙溪县学内。嘉定间令江叔豫建，祀周、程、张、朱五先生，以周匡物、高登配。

尊道堂　在郡学。绍兴中，守李弥逊建，以为讲堂。

明德堂　旧曰“明善。” 嘉熙中，教授陈大章易之，守李韶书。

修教堂　在县学大成殿后。嘉熙中，令黄师雍迁建，守李韶《书》。

教授厅　在郡学后，清漳门内，盐仓池之西。绍熙二十六年，朱文公为同安主簿，尝以事捧檄至漳州，教授陈知柔请公作《题名记》。历庆元，记不存，乃别为记。淳祐己酉，教授沈煇读公集，始得旧记，因刻石而龛之壁。

植萱堂　在录事参军厅旧怀恩门外，延平廖中丞刚居是官日所作。

同乐堂　在郡治内。庆元间赵伯阳建，扁曰“安静。” 嘉定中赵汝譡改今名。瑞莲堂　在同乐堂之左。端平中，守赵以夫建。水云馆　在府治南郊。俯瞰溪流，群峰环拱，盖一郡胜处也。宋郡守傅伯成、章大任重修。协梦堂　在登高山文公祠左。明嘉靖十四年知府孙裕建。先是公为大理寺正，梦朱文公属以遗事，未几由邵武改守漳，谒文公祠，由开元寺曲廊而进，心病之。会督学潘公亦以为言，公恍然曰：“梦其征矣。” 乃开道于祠东，循峰而麓，以达通衢。即祠左建谒讲堂三楹，扁曰“协梦。” 东冈之半建亭曰“仰止。” 又建龙江书院石坊于新路前，甃道以石，卫道以垣，于是文祠与浮屠之居不相混。或云开元释氏甚盛，自凿山《开道》，而教始衰矣。

陈北溪宅　在北溪。宋儒陈淳所居。朱文公守漳时，每相过从。

黄少师宅　在郡城四柱巷。宋黄彦臣所居。颜定肃宅　在郡西清桥。宋吏部尚书颜师鲁所居。

梅雪斋　在郡城内。明初林唐臣弃官归隐，著书曰《梅雪斋集》云。

天问堂　郑深道宅，屡蒙天恩垂问，故名。邺山讲堂　在柳营江，溯流而北。明黄道周讲学于此，四方人士环江而来，听者以千艘。中有三近堂、与善堂、乐性堂及蓬莱峡、逃雨岩、墨池等胜，今堂废，仅存基址。郡人陈常夏有诗云：“千载传丘壑，诸翁亦姓黄。人多私淑意，我共水云乡。濯壁题诗句，临流结草堂。思君瞻往迹” ，未忍息孤航。

梅庄　在郡南南山寺之后，进士张一栋别业也。庄内置石榻可数十处，种梅千馀株。每冬日，漳中载酒访梅者相望。今废，遗址尚在。

南楼　旧为城南门楼。宋淳熙五年，守赵公绸重建。庆元二年，守傅伯成更今名。淳祐九年，守张大任垒石。明王袆诗云：“试上高楼望，羁愁觉易消” 者此也。万历初，毁于火。崇祯间，郡守曹铨重建。扁曰“水天一色。” 相传漳郡城南一带，时有火患。自此扁一挂，火患遂息。今坏，当修。

谯楼　在府治漳州卫前。垒石为基，而楼其上。宋嘉定中，郡守方铨重建。元邑令李兰孙重建。明洪武间毁。正统间，指挥杨隆重建。楼高八丈，广一十二丈六尺，扁曰“漳南胜概。” 嘉靖间，郡守詹莹毁之。又有双门楼，在谯楼前百步许。宋时建，永乐中重修，前有亭，题曰“漳南壮观。” 成化间毁。

风月楼　在府治右。宋开禧中，通判刘筠重修。

瑞鹊堂筑楼其上。郡守《毛崇诗》云：“君家自是为霖手，何止平分月与风。”

喜雨楼　在旧土城。宋时，赵汝譡祷雨获应，因名。教谕敖陶孙书额其上。

观海楼　在新桥南。明万历间，郡守韩擢筑成新桥，因于桥南盖造高楼，宏敞壮丽，一巨观也。齐云阁　在开元寺西。宋蔡襄诗云“紫阁青梯压翠岑，春情秋思共登临” 者此也。淳祐间，郡守黄朴新之，扁其门曰“紫阁青梯” ，取襄诗中语也。飞凫阁　在龙溪县治左，不知始建岁月。宋绍定甲午，令苏应衡修之。又有观政亭在阁前，嘉熙戊戌令赵绛夫建。甃石为池，取“池水观为政” 之句。莆田刘克庄书。岁寒堂，在阁后，绍兴间令陆竑建。又有不欺室，嘉定壬申令陈士会建，侍郎陈谠书。

千佛阁　在开元寺殿后，宋进士题名在焉。旧进士题名在崇福院咸平多宝塔，取“慈恩塔” 之义。自塔毁，始移于此，取“千佛名经” 之义。

飞跃阁　在龙溪学前，临方池，有神物潜焉，每雷雨晦冥，或喷水柱上。旧名“知化。” 元祐间改名“化龙。” 淳祐间，郡守黄朴改今名。其右有溪光阁、龙祠、龙井、龙亭。

御书阁　在龙溪学泮池左。宋绍定间，令陈天骥建。

威镇阁　亦名八卦楼，在城东南角。明万历六年，知府罗青霄以巽隅洼甚，乃撤城上旧楼，建层阁，颜曰“威镇。” 与芝峰、威镇亭对峙，势若华表障空。郡治增胜，八窗玲珑，取象八卦。其规制皆出同知罗拱宸。时有联云：“五名山，二秀水，城外风烟连海峤；七真儒，三及第，漳南文献甲闽瓯。” 文昌阁　在郡城外东南新桥头。明万历己亥，太守韩擢既移南桥于水云馆故址，即桥南建观海楼。桥北为文昌阁，阁三层，上祀文昌，四望环碧，长桥卧波，萦溪若带，为一郡胜览。未几，毁于火，知府曹荃重建，乃增其基址而高大之。经史阁　在泮池右，宋令陈子植建。

仰文楼　：在府治川堂后。康熙五十一年，郡守魏荔彤建。高骞弘敞，近可瞩万家闾阎，远可眺百里山川。

营头亭　在柳营江。唐欧阳詹有诗，见《艺文》。得仙亭　在郡城南名第山。唐周匡物及第诗有“三十二人同得仙” 之句，故名。刘禹锡诗：“危亭谁结据山椒，名第山人不可招。绕阁溪山敞图画，万家楼阁插云霄。”

君子亭　在府治后。宋朱考亭复轩故址。后为月台，台后为隐室，其象圆，以茅覆之，窗棂随方刻八卦其上，公馀阅书于此。后守赵汝譡即旧址为亭，扁曰“君子亭” ，凿池筑台其外。赵有诗云：“行吟小泓曲，意象阔沧溟。更上层台望，霜天净翠屏。” 万历庚子年，池为守韩擢填塞。

碧玉千峰亭　在芝山。宋守危稹撤临漳台扁曰“登高。” 后守方来避登高讳，以“碧玉千峰” 四字易之。据成化四年《朱祠碑记》，方来于龙江书院之东，建道原堂，正临漳台下。则登高亭或在芝山之半。今已为浮屠之居。其堂中尚存有“碧玉千峰” 之扁，相传以为古迹。未知是否？姑志以俟考。

九区亭　在府治前。宋朱文公建。后守方来重修。又于西子城亭子旧名“西山爽气” ，改曰“仰” ，高而新之，以示景仰之意。

亦佳亭　在旧别驾署，宋郡倅黄之传建，有《诗》云：“小亭新筑亦佳哉，花木无多手自栽。若谓甘棠安敢比，清阴留与后人来。”

“月渊” 亭　在开元净众寺，郭祥正有诗。

达观亭　在开元齐云阁山巅。宋守黄朴建，又辟其后为亭，曰“流翠” ，曰“揖丘” ，以通碧玉千峰焉。乐全亭　：刘衍既挂冠归，即所居旁筑亭，名曰“乐全” ，与郭祥正徜徉其间，一觞一咏，以娱其亲。郭为之记，有云：“刘公八十精神全，突兀浪士天机全。” 浪士，祥正自谓也。然乐全者，实取乐于归休，以全其节耳。其后章惇等用事，排摈朝士千八百馀人，公与赵清献不与焉，人服先见湖心亭　在东湖，旧有亭二：曰“东湖” ，曰“水阁。” 后水阁坏，中有亭曰“绿护” ，曰“道院” ，曰“梦月” ，曰“茆亭” ，曰“八角亭。” 宝庆间，守方淙重新之，后守赵以夫作有《摸鱼儿词》。

归耕亭　杨承祖者，杨汝南之孙也。除知梅州，年五十以祠禄归，卜别墅。介于保福、隆寿两山间，扁以“福寿林塘。” 与前守傅伯成及乡寓少卿孙昭、先、封守陈经为真，率集倡和盈轴。杨诗云：乘兴登临弗杖藤，绝巅未已觉身轻。新开竹径

“从风入，小坐松冈待月生。江上数峰攒壁立，林间一阁碍云行。凭栏朗诵《昌黎》句，水碧双增远目明。” 又云：“丹青模写费毫端，此景居然两寺间。半岭松阴观鹤憩，一泓雪影照人颜。及时行乐恐无地，何事归休始买山。多谢好风推妙语，西湖处士掉舟还。” 又作亭于城北，稻田数区，荷塘十里，扁曰“归耕。” 中有堂扁，“畎亩不忘君纠” 曹恬轩，赵维记。

瑞荷亭　在府学内。宋乾道间，泮水有荷叶同𠏉，故名。泽露亭　在郡城。宋邑人有李亨伯者，守邕筦，丁母忧，不许解官。亨伯凡五上章哀请而后许。明年，甘露降其家柏上，故名。

盍簪亭　在旧子城。宋绍定间，守李勋建，以馆士大夫之南游者。

留佩亭　在龙溪二十六都。宋倅郑涣代去，郡人攀辕留佩为别。

尚书岭亭　在府城南。宋尚书颜师鲁建。景泰中，郡守谢骞修，成化十八年守姜谅重修。孝子亭　在南厢外。元胡景清五岁遭乱失母，寻之四十年始获。邑人构亭立石，以旌其孝，碑记尚存。

迎恩亭　在郡城东。明洪武三年，知府潘琳建，并建堂宇于亭北，为候馆，原名“接官亭。” 成化十八年，知府姜谅重修，易今名。

威镇亭　在紫芝山顶。明弘治间建。正德中，都指挥杨勋《诗》云：“漳南威镇说斯亭，图箓相传应将星。东北帆樯接闽越，西南水陆会潮汀。天开形势关诸险，地走风雷号百灵。回首汉台千载下，几人功业鬓髦青。” 嘉靖十九年，同知谢纮重建。八角，可以望远。亭下有松数百株，蔚然深秀。万历癸未，调浙兵驻漳，尽伐其松，构架营房，亭亦毁。顺治末年，海澄公黄梧重建；未几，大风吹毁。康熙五十二年，郡守魏荔彤捐俸建《万寿纪恩亭》，勒碑自为之记。

仰止亭　在紫芝山。明嘉靖十四年，郡守孙裕以朱文公祠由开元寺曲廊而进，心病之，乃从祠东另开一路，于通衢即东冈之半建亭曰：“仰止。” 有联云：“几回仰止，高山自卑自迩；到此地位，中有考亭深处；亦步亦趋，示我周行。”

甘露亭　在郡城紫芝山顶。嘉靖十六年，甘露降，御史李元阳作表称贺。知府孙裕建亭以志符瑞。

“浴沂亭　” 在旧龙江书院门外隆寿山之右，构亭池中，前又有化龙池。

《思乡》亭　：在万松关内，不知何时建。康熙三十四年，令田广英重建。

临漳台　在紫芝山顶，不知始自何时。朱子守漳日，登兹台而乐之，欲筑读诗之室不果。后守危稹乃作龙江书院以成公志。陈淳诗云：“台前一带绕漳溪，台下回环万象齐。” 盖溪山最胜景也。

半漳台　在芝山半。宋郭祥正诗：“飞檐突兀压林丘，见尽临漳一半州。”

啸台　在圆山

咸通塔　在开元寺，上刻《佛顶尊胜陀罗尼经》，咸通四年漳州押衙兼南界游奕将王剬建造。宣义郎前建州司户参军事刘镛书，后列“朝议郎使持节漳州诸军事守漳州刺史柱国崔衮、大德僧义中” 等姓名。镛书，结法遒劲，有晋人风致。漳南金石刻文，此为其冠。塔字岁久侵蚀，郑辂思怀魁披寻得之，诧为奇异。郡人遂摹拓盛行《辂思诗》“古塔留文寄福庭，护持神物有山灵。凭陵风雨苔仍绿，寥落𫐉轮草自青。千载龟文开断碣，诸天龙象捧遗经。海濒侧理秋须贵，莫遣禅扉夜不扃。”

九层塔　《淳祐志》云：诸州州城左右前后皆有浮屠塔，为文笔峰。本州对峰低平，昔人尝建九层塔于郡城西南，塔久废，阴阳家谓宜于名第山卓数塔，以耸观瞻。《万历志》云：“《淳祐志》谓郡西白塔山系郡来脉，不宜置漏泽园，西市曹，不宜刑人。” 今其言信矣。惟建塔事经数百载未有举者。文山北麓，虹饮长川，当郡城之巽维，若建文塔于此，似力省而功倍。而圭屿为东海门户，初年建塔其上，以固风气，甚有深意，姑俟其人可也。按此论有关形胜，存之。

《普贤院墨迹　》：南唐保大十六年，南番三佛齐国镇国李将军以香货诣本州，卖钱架造普贤院，亲写于法堂梁上。元祐七年，僧善麟撰《记》云：“自初建此院，至元祐壬申，一百九十有五期。当时所建因缘与数，悉将军亲笔。” 影堂前，一梁墨。

迹宛然，无能知者。朝贤贵士，观者病其高仰，必取梁而下善麟，谨摹其书，以俟解者。

天庆观，《道藏　》在本观玉皇殿之东，前有琼章宝阁，左为魁星祠，右为北斗祠。端平乙未，颜检正蓍仲、侍郎颐仲捐镪营建。既成，遣人诣福州九仙观，依道藏经典摹写而藏焉，共为函五百六十有四。乡人立二公祠于藏之右。

诸院御书　。《淳祐志》载，开元崇福所藏宋帝御书，共二百四十卷轴，俱有标识，经兵燹散逸无存，但记其目，以备遗忘。净众寺一百二十卷，轴内有太宗皇帝御书《逍遥咏》《青龙疏》《阮琴歌》《皇宋皈依忏文》，俱八分书，圣教序，双钩书，帝释字颠草书，仁宗皇帝赐妙空长老佛“天龙神” 字二轴。梵书，赐僧端式《回山歌》、称颂，前后共十章，俱飞白书。《开元寺》一百二十卷，俱太宗皇帝御书，经忏八分，双钩，飞白各不等。仁宗皇帝篆书“明堂” 二字，又飞白书“明堂之门” 四大字。又净众寺《紫芝草》一木匣，计一十一本，太宗所赐，今俱无存。

金铜佛像　。崇宁甲申，诏天下建万寿禅寺。本州营寺基，于正殿上掘土一丈，得金铜无量寿佛一躯，形制精妙。郡守以闻，俾绘像以进，倅石亚属郑昂为记。

《开元景祐钟　款识》云：“当寺洪钟一口，唐大历十三年所铸，已二百五十六载。爰自明道元年壬申，太岁巳经蚀坏，收萃元铜，州府闻奏于朝廷，三司牒准于敕命，许重铸造。丁丑告厥功，尔乃高八尺三寸，广五尺，洪梁将挂于蒲牢，击朴上资于帝祚。胜缘将获，用纪年华。时景祐四年丁丑岁三月甲辰朔十五日戊子” ，谨题后纪太守方慎从等姓名，钟悬巍楼，其下为大悲阁，扁曰“鲸音” ，有联云：“华构梯云，霄汉星辰可摘；蒲牢杵月，霞城鼓角相催。” 自宋景祐重铸至今康熙癸巳，相距六百九十八年。

铜壶　明洪武三十三年，知府钱古训置铜壶漏箭于阴阳学，以正时刻，谯楼更鼓，视以为节。岁久残阙。正德七年，知府陈洪谟修完之。《铭》云：“繄尔壶，惟尔造。方圆尔形，殊蕴奥。涵天地动静之机，运气数盈虚之妙。噫斯为敬授人时之要。” 光孝寺佛牙　，李大方随父防御西全，有信州怀玉山行者携一佛牙，可三寸许，舍利生五色光。以钱三万酬之。丞相张商英为之赞。后归自西全。即光孝寺建塔藏之。

宋制“佛光屏　” ，在净众寺内，今存。

漳浦县

故漳州城　，唐嗣圣初，置州于漳浦县南八十里，即今云霄地。按《旧志》，“元光开屯于漳水之北，后即屯所为州。” 又云：“初建于梁山之下，名云霄，其南漳水出焉。” 所谓漳水，当指今云霄自西林出者。云霄在水南，不宜称漳水之北，想记者偶误也。

废怀恩县　《通志》：唐嗣圣间置，在漳浦西南六都，距县二百里。按杜氏《通典》：漳浦郡西南到怀恩县一百里。《通志》误也。开元末，县废为镇，入漳浦，即今云霄。相传镇民掘地得石“劖怀恩县” 三字，其石犹存，此为故城矣。

蒲葵关　在漳浦县西南四十里，即盘陀岭。汉时南越故关也。汉元鼎五年，汉击南越，东越王馀善以兵从，至揭阳，以海风波为解，持两端。及汉破番禺，遂引兵还击之。唐大中十二载，岭南节度使杨发次漳浦，寓止驿楼，闻李卫公德裕留题，寻访久之，乃得本于士人家，饬驿吏重扁其诗，因和之。时常观察衮亦有和诗，惜无考。越王城　即建德城，在县太武山有石城，相传越王建德避兵于此，故殿基尚存。按汉元鼎五年，将军路博德等征南越，南越王建德与其相吕嘉夜亡入海。蔡如松《十辨》谓建德在南越，不在东粤，其城守在番禺，而不在闽。然南越为汉兵所据，逃入海上，飘摇入闽，理固有之，不足疑也。《淳祐志》谓“秦讨建德。” 似误。

“建德屯　” 汉闽越王建德屯兵于此，故名。湾腰树　在镇内水头山前，为郡东海澄居中冲要之地。戊午、己未之间，官军屡战于此，左右皆故营垒迹，以道旁有古树湾腰，故名。

良山书堂　在县良山下，一作“良山书院。” 唐潘存实读书于此，后举贤良，因以名。或作梁山，非是。

弦歌堂　在县治东。宋元符元年建。庆元元年，令叶才老重建，其子祐“为记。”

七贤堂　即仙峰岩也，在六都仙人山下。“七贤” 者，宋陈景肃、翁待举、吴大成、杨仕谨、仕训、郑柔。

薛京也

陈将军庐　在云霄六都之半径。元光既葬祖父母，而自结庐墓侧，承重守制三年，有《题石诗》云：“竹符忠介凛，桐杖孝思凄。” 时称为半径将军。陈将军燕翼宫　在云霄陈元光宅也。落成，诗云：“筮宅龙钟地，承恩燕翼宫。” 即此也。

高东溪书室　在梁山之白石庵。宋高登读书于此，手植松柏，尚有存者。布衣张士楷诗云：“东溪读《易》幽栖处，止在梁山白石庵。” 庵前多产木芙蓉。蔡衍鎤诗云：“逐臣踪迹此遨游，百里芙蓉木末秋。”

高东溪宅　在杜浔新堡角兽山下。一峰独秀，梁岳罗其前，浔海汇其后，即先生获鹿处也。吴奉议书室　在梁山之下。陈氏曰：“奉议郎漳浦吴与可权家藏文籍，闽中不经兵火，故多完具，然地湿，苦蠹损。” 郑樵曰：“古之书籍，有上代所无，而今出于民间者。《古文尚书音》，唐宋并无，今出于漳州之吴氏。” 其书目自算术一家有数种。又“《师春》二卷，《甘氏星经》二卷，《汉官典义》十卷，《京房易钞》一卷” ，今世所传，俱出吴氏，皆三馆四库所无也。

悟道精舍　在大帽山腰。宋进士蔡逢甲避元隐居于此。逢甲没，生徒塑像祀之，今称“悟道岩。” 岩前有石壁十馀丈。

桃溪精舍　，在东庄洞口。宋郡丞建安真绍祖碑刻“李唐桥” 三大字其上明侍郎卢维祯读书于此。

北山别业　在县北郊里许。明黄道周庐墓处，一名“石养。” 山阿中有浩然堂、十朋轩、九串阁，饶水石之胜。今废。

谯楼　在县署之大门。宋时建，前有二亭，左曰“宣诏” ，右曰“颁春。” 明洪武间，知县张理重建。成化间，知县刘璧修。

望高楼　在镇海卫。明洪武初年，江夏侯周德兴相地筑城，起楼于东北隅，以望海岛，故名。净凉阁　在县治西偏，有池亭，扁曰“水阁。” 宋嘉定县令欧赓改今名，后令赵师缙又名曰“风露香。” 今废。

遗爱亭　在印石山。《古谶》所云“凤凰衔印镇山头” 者即此。宋令傅希龙建，后人号为“遗爱亭。” 石壁屹立，松涛交响。后人诗云：“碧嶂平高玉印横，松风十里响𫓩铮。有时一枕惊残梦，疑是洪涛半夜生。”

湖心亭　在西门外。宋嘉定八年乙亥，令赵师缙辟湖而建亭其中。明年登荐者八人，故曰湖泽。储英明黄石斋《双溪碑记》云：“石𤲞之涨，纳于西湖，当秋色晴明，洪澄浩碧，含远山，映近堞。近邑一胜观也。” 孝廉蔡大壮诗云：“山色入春青近堞，湖光含月碧连天。”

美报亭　在东门外。宋令欧赓因凿放生池，构亭其上，颇得谿山之胜。

连鳌亭　在县东十里。宋封川守黄克宽建，扁曰“连鳌。” 明司徒蔡一楠在此修业，有《诗》云：“巍立溪南百丈高，声名久已在连鳌。”

白鹤岭亭　在罗山南。林弼诗序云：“漳南白鹤岭，山水清廓，惜其亭宇芜废。今秋重过此，见金碧相射，华竹交映。壁间题曰：‘石窦寒泉响玉徽，闲云出岫绕松扉。一从白鹤高飞去，栖壁亭空锁翠微’。” 又李若瑛诗云：“鹤岭云归月在空，萧萧林暮响秋风。” 系邑簿陈致中所建，今废。按：林弼，元进士，明初为登州守，所纪邑簿陈致中《府县志》秩官俱无其名，不敢定其为元末为明初，未便修入，附识于此。

龙亭　在梁山之龙潭上。明崇祯丙子，大旱，知县余日新祈雨于此。须臾有黑气自潭中起，大雨随至，四郊沾足。因构亭以旌之。

千秋台　在西北城上。顺治间，总兵杨捷建。康熙三十三年，浦人以《形家》言台于县城不利，知县朱自陞通详，拆卸。

丹灶　在七都灶山。晋葛洪炼丹处。是地多产石兰。黄精先辈有诗云：“灶冷烟寒雪满山，葛洪归去有馀丹。于今此地多芳草，处处花开玉干兰。” 石刻今存。明张若化与弟若仲隐居于此，题山上巨石曰：“一望沧江。”

梅坞　即灶山之麓。古有大王山人者，不知何代人，隐居于此。名氏无考。石壁上镌字尚存。《寻仙迹　》，在六都之半径陈将军元光寻真处。有诗云：“半径寻仙迹，危峰望帝州。”

海屋　在县东二十里。旧镇巨石瞰江，构亭其上。左倚石壁，右峙石门。海潮时至，舟航飞迅。晓色初暾，浮光万顷，亦瀛海一奇观也。邑人刘少

参庭蕙重葺

驻跸处　在太姥山。相传宋少帝驻辇于此。布衣张士楷诗云：“景炎遗迹杳闽关，驻跸犹传太姥山。” 又寿山寺有石镌“行在” 二大字，亦少帝遗迹。

吴公坪　在梁山。一云宋元间人，不仕隐者，一云卖笊篱者。坪上多产杜鹃花。布衣陈祖虞诗云：“三月吴公春，杜鹃红于锦。七月吴公秋，杜鹃凄已甚。” 去坪五十里为海金刚山，亦有吴公遗迹。

水晶坪　在梁山。《元史》：“大德元年，福建平章事高兴言：‘漳浦梁山出水晶，乞割民百户取之’。” 帝曰：“不劳民则可，劳民勿取。” 又传有太监坟及祠，乃奉命取水晶者也。今水晶皆买自广东及汀州诸山，而梁山绝无可取者。

石厝𤲞　在县西郊三里许西宸岭。有亭翼然，前临回溪，风帆上下，修竹环绕。有石几石屏，足供徙倚，往往诗人骚客游赏其间。今废。

虎窟空　在铜山东门外。中空洞深不可测，夏月可避暑，昔传为虎所据。洞口泉极甘美。别有天　在梁山麓，离浦南十里始至，有巨石夹而起，石下有潭，名蛰龙。潭。上有大洞天，可容百人。洞外有水，从空而降，名喷珠池。又有戴石阁、琉璃洞诸胜，初未有知者，邑人蔡而煜卜居山麓始得之，有诗云：“我从卜居得斯境，水” 石清幽天下奇。

兴教塔　在兴教寺内。大小四座，不知何时建，刻佛咒其上，字久磨泯，不可辨。又县城擢桂坊内有东塔，北街忠节坊内有北塔，西街仙云坊内有新塔，县西泗州佛院有西塔，皆有关邑治形胜者。

石矾塔　在云霄海口北岐石矾尖。进士陈天达募建，表曰：“斯文永昌。” 先是，山原有石笋，因倾倒，故筑塔补其缺。有关《镇城形胜》。

晋亭　在梁山莲花峰之西，晋葛洪尝居之。唐张登诗有“孤高齐帝石，潇洒晋亭峰” 之句。龙岩县。

瞻岩楼　在治东门城上。明万历十三年，知县吴守忠建。谓邑以龙岩得名，乃即城所面岩地，命工楼之，而额曰“瞻岩。” 郡人金铭为记。

皆山亭　在东岳行宫之左，又有“西爽亭” ，宋姚东有诗。

崇文塔　在锡帽山顶，学宫宾之前。明万历十年，令曹引儒建。十一年，令吴守忠踵成之。高六丈有许。

㢲方塔　：在白鼻岩上，有峰峦于学宫，为巽方令朱泰祯尝竖木为塔。康熙十一年建。

牛勇塔　在牛勇山。雄秀横顾，势如勇牛。属邑治巽方关，系文明。康熙十一年建塔其上。仙桃树　在龙岩洞口，有桃树二株，不根，土壤对峙，石壁上高不满三尺，岁结实数十颗。《南靖县》

故南胜县　。元至正中，置县于九园矾山之东。至元间，李胜作乱，陈君用袭杀胜，徙于小溪琯山之阳，更名“南靖。” 复以地僻多瘴，徙溪北八十里。今其地入平和县。

龙山阁　在县东南。湖山之巅，为县水口。明万历二十三年，知县陈宗愈于此建阁，三层，高四丈八尺，扁曰：“回澜。” 邑人王命爵为记。又有慈济宫、石壁庙，皆为水口关锁。

峰苍亭　在县北习贤里峰苍岭之巅。明景泰五年，守谢骞修。弘治四年，典史林弘重建。鹅峰亭　在永丰里。有峰突起，如老鹅髻。乡人筑亭其上，以祀九鲤湖仙，四方多求梦于此。东塔　在治东二里许，与龙山阁相望，为学宫文峰，以镇县治水口。

长泰县

琴堂　在治东，扁旧名“德逸” ，宋令丘微之建。嘉定年，令黄永修，改并为《记》。

天柱石室　在天柱山，明初黄文史读书于此。“环珠楼　” 在治南。元至正间，勿都火者建。明嘉靖七年重修。

西楼　在城西，高可望远。明万历庚子，令管橘建。

捧日楼　在罗侯山顶，今废。

文昌阁　在县南石冈山，用增文峰之秀。明万历四年，邑绅士与令张应丁始其事，后令方应时捐俸助成。山麓旧有关帝庙、清和岩、方公祠，今惟庙存焉。先是，役夫掘地得古砖方二丈许，中有墨书“宋景定元年埋。” 识其繇曰：“石冈平四山，明文山现，贤才生。” 嗣是科第蟾联，人文鹊起。

山顶有塔曰“文昌塔。” 万历九年，令方应时建。顺治辛卯击于雷；庚子年戴定修之。康熙己未，又为雷所毁。今未复。

双清亭　在佑圣宫旁，宋令吴臧建。署壁间诗云：“葛巾竹杖闲来此，可是心清迹亦清。”

待诏亭　在县北人和里。上有岩，前有亭肆，可憩宿。昔因林孝子里民待诏于此，故名。

五里亭　在治西南钦化里，界接龙溪。永乐间，邑人蔡志修。下有《洪福爱民碑》，赵珮“却金” 扁。亭去居民隔远，盗贼出没。万历二十七年，令管橘建善世堂，命僧主之。翼以旁舍。左右置店肆，贸易哄然，商旅始不苦盗。

觉清亭　在治东北彰信里，久废。万历三十年，令管橘、令僧日敬募建。亭南岩一所，两旁夹以斋室。郡人赴省者，间道出武安，必由此亭。逾上宁岭达同安，亦东北要区也。未几毁，邑绅林秉汉、叶先登相继修复。

览胜台　在县堂东，与德逸堂、笑梅轩皆宋淳祐中令丘微之建。旧名“小蓬莱” ，郑师中改今名。郡守黄朴书。今俱废。

报恩塔　在祥光寺，宋令王朝俊建。塔有影常见于僧房之坏壁，败椽疏瓦，罅雨隙风而尘埃飞舞在髣髴有无之间。绍兴令陆谹撤僧舍为堂，栏楯甍栋影遂成三

漳平县

文丞相垒　在县境。宋文信公天祥起赣勤王，收兵汀州，分遣诸将取雩都等县。元兵犯漳，公移漳，命诸将提兵归图入卫。乡人于其故垒立庙祀之。

元天阁　在北门外佛子山，山势低凹。康熙十一年，令赵震阳建阁以补其阙，有功县治、平和县。

云龙精舍　在西水口冈上。万历甲午，教谕黎宪臣以县溪自东徂西，纡回曲折，独前峰微陷，乃建塔峰七级。又于水口建“云龙精舍” ，为文昌阁。三峰对峙，主宾翼然，增一邑之胜。浦人林偕春为记。

侍郎亭　在三平山。唐王讽自吏部謪守漳浦郡，到州二日，访三平大师义中，谈禅论《易》，深相印可。故山有侍郎亭。旧说，“韩退之自刑部郎谪潮州，与三平僧义中相友善。义中归寂，退之自潮来会葬，故山有侍郎亭。” 蔡如松《十辨》已订其误矣。

三平大师碑　在县。唐王讽撰，述大师义中行录。“讽自吏部侍郎咸通间谪守漳浦郡，访义中，备得行止事实。义中示灭，讽为碑记，时咸通癸巳年也。” 其文载《唐文粹》，与近时碑刻不同。卓锡树　在三平山。义中大师初入山卓锡而化为樟树，至今尚存。

诏安县

石堘垒　相传在县二都。《淳祐志》云：“石堘渡有灵著王故垒及磨剑石。” 唐杜岐公作《通典》，独载临漳石堘渡，是时去嗣圣未远，必有所考。前志云：“发源江西、闽、广之交，诸恶少出没其间，昔人以为控御之所，有屯营故迹，本名石堘乡，后人讹为石神溪。” 今询之诏安二都人，溪垒皆无所考云。别见《山川》。

九侯书室　在九侯山。宋禁伪学时，有五儒隐姓名远来就此讲学，因名九侯书室。五儒者，金陵赵嘉客、洛阳周直言、临汀伍仲求。又有称“大林飞仙” 、石屏翁二人隐其姓名。后人有诗云：“奎躔焕五曜，高照东南方。风韵远相闻，琴书来徜徉。掬彼九侯水，浣尔五儒肠。金陵赵嘉客，诗古凌秋霜。洛阳周直言，笑语含德芳。” 临汀伍仲求，冰壶莹秋光。大林飞仙者，吸露寿而臧。中有石屏翁，岩栖无炎凉。同跻名山顶，流饮北斗浆。玉皇吹铁笛，织女制《霓裳》。皆言五儒者，百岁陟帝乡。共弄风尘表，悠悠天地长。

超然楼　即县门钟鼓楼。明嘉靖间，知县尤敷建。万历间，知县黄元立署联，有“敲残玉漏千家晓；唤醒鸡声一点真” 之句。

太子楼　在南澳。宋出帝避元兵于此，故名。凤山亭　在县东二十里凤山铺。明万历间，知县郑化麟建。亭北有寺。

海澄县

文圃书室　在文圃山，即唐谢翛读书处也。五代洪文用、宋石蕡亦读书于此。

颜教授书室　在青礁。宋颜慥倡学海滨，里人多从之游。

晏海楼　一名“八卦楼” ，在城上东北隅，明邑令瞿寅建。凡二层，安八大柱，各长六丈四尺，以象

八卦，吞吐洪涛，襟带岚麓，《金比部弦》，所谓“潮生极浦千帆出，山绕晴轩八面来” 者也。康熙四十五年，知县陈世仪重建。按：此楼之建，为障西北之虚。今误筑狭小，仅障县治，而学宫依然受病，宜依古制

镇远楼　在天妃宫，明邑令梁兆阳建。元资控制。然弱水可航，蜃市如结，亦佳胜也。

垂虹亭　在青礁绿石渡。颜唐臣既筑石为堤，长二千七百八十尺，更作斯亭以憩涉者。三贤堂　在文圃山。宋别驾林志建，以祀唐谢翛、五代洪文用、宋石蕡、西蜀何致一为《记》。今址尚存。

祝圣堂　在一、二、三都。宋帝昺乘舟过此，适值圣节，随从官僚就此庆贺。今址存。

宁洋县

望气楼　在治东主山顶。明崇祯癸未年，知县陈良言建。楼用八角，高垂五丈。顺治戊子，寇毁。此一邑主山，所宜完复。

文昌阁　“文昌” 原祀于南门社学楼上。明万历三十年，教谕章阳寻胜至水尾寨山，见峰峦环拱，清溪曲流，乃与诸生捐资建阁，以祀“文昌” ，极其宏敞。戊子年毁，知县萧亮改建阁于旧府馆址。康熙三十年，知县沈荃捐修，仍清祀田。凭栏四望，叠嶂环绕，堪为游观之胜。

康阜阁　在县东二里。明万历三年，令邓于蕃招谕永宁里民来归者，民李丰盈等相率建阁。佥事李杏为“记。” 万历二十七年，令黄梦鸿改为“迎春亭。”

曹水仙亭　在香寮，即曹四公以剑击石得水处。

云雷亭　在县南三里。有仙云，乡人祷雨多应。顺治六年被焚。康熙二年，知县萧亮重建。麟山塔　在城南麒麟山。明万历三十年，令许一元建。康熙十八年，总督姚启圣子仪捐资重修。